Fra rally og Formel 1 til OL. Jelle’s Marble Runs har sin egen glaskugle-udgave af flere forskellige sportsgrene.

Og i takt med at verdens store sportsbegivenheder er lukket ned og udskudt, er glaskugle-sports popularitet pludselig eksploderet.

For mens atleterne er nødt til at gå i corona-karantæne, er der glaskuglerne imellem ingen smittefare. De kører videre og konkurrerer derudad på Youtube og er blevet mange sportsentusiasters nye sportfix.

Det kan være svært at fatte, hvor meget det er vokset de seneste par uger. Greg Woods, Jelle's Marbles Runs-kommentator

Jelle’s Marble Runs’ antal af Youtube-følgere er på få uger vokset med flere hundredtusinder, mens videovisningerne er vokset med mange millioner. Den engelske fodboldlegende Gary Lineker er blandt de nye seere, og i marts valgte den store amerikanske sportskanal ESPN2 at sende glaskugle-ræs på national tv.

- Det kan være svært at fatte, hvor meget det er vokset de seneste par uger, siger amerikaneren Greg Woods, som har været fast kommentator på Jelle’s Marble Runs siden 2015.

- Det her tomrum i sportsverdenen har virkelig påvirket folk.

- Lige nu udfylder vi det vakuum, og jeg synes, den reaktion, vi oplever, er meget sigende for den rolle, sport normalt spiller i vores liv. Det (glaskugle-sport, red.) giver ikke kun folk noget sportsrelateret at engagere sig i, det er også en mulighed for at slippe lidt væk fra det, vi befinder os i.